**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**ZÁKON**

z ... 2023,

**ktorým** **sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a ktorým sa menia a dopĺňajú niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon Slovenskej národnej rady č. 369/1990 Zb. o obecnom zriadení v znení zákona Slovenskej národnej rady č. 401/1990 Zb., zákona Slovenskej národnej rady č. 96/1991 Zb., zákona Slovenskej národnej rady č. 130/1991 Zb., zákona Slovenskej národnej rady č. 421/1991 Zb., zákona Slovenskej národnej rady č. 500/1991 Zb., zákona Slovenskej národnej rady č. 564/1991 Zb., zákona Slovenskej národnej rady č. 11/1992 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 43/1993 Z. z., zákona Národnej rady Slovenskej republiky č. 252/1994 Z. z., zákona Národnej rady Slovenskej republiky č. 287/1994 Z. z., zákona č. 229/1997 Z. z., zákona č. 225/1998 Z. z., zákona č. 233/1998 Z. z., nálezu Ústavného súdu Slovenskej republiky č. 185/1999 Z. z., zákona č. 389/1999 Z. z., zákona č. 6/2001 Z. z., zákona č. 453/2001 Z. z., zákona č. 205/2002 Z. z., zákona č. 515/2003 Z. z., zákona č. 369/2004 Z. z., zákona č. 535/2004 Z. z., zákona č. 583/2004 Z. z., zákona č. 615/2004 Z. z., zákona č. 757/2004 Z. z., zákona č. 171/2005 Z. z., zákona č. 628/2005 Z. z., zákona č. 267/2006 Z. z., uznesenia Ústavného súdu Slovenskej republiky č. 616/2006 Z. z., zákona č. 330/2007 Z. z., zákona č. 334/2007 Z. z., zákona č. 335/2007 Z. z., nálezu Ústavného súdu Slovenskej republiky č. 205/2008 Z. z., zákona č. 384/2008 Z. z., zákona č. 445/2008 Z. z., nálezu Ústavného súdu Slovenskej republiky č. 511/2009 Z. z., zákona č. 102/2010 Z. z., zákona č. 204/2011 Z. z., zákona č. 361/2012 Z. z., zákona č. 160/2014 Z. z., zákona č. 180/2014 Z. z., zákona č. 239/2014 Z. z., zákona č. 125/2015 Z. z, zákona č. 447/2015 Z. z., zákona č. 125/2016 Z. z., nálezu Ústavného súdu Slovenskej republiky č. 131/2017 Z. z., zákona č. 70/2018 Z. z., zákona č. 177/2018 Z. z., zákona č. 5/2019 Z. z., zákona č. 413/2019 Z. z., zákona č. 73/2020 Z. z., zákona č. 338/2020 Z. z., zákona č. 345/2020 Z. z., zákona č. 488/2021 Z. z., zákona č. 512/2021 Z. z. a zákon č. 42/2022 Z. z. sa mení a dopĺňa takto:

1. V § 3 ods. 2 písm. c) sa vypúšťajú slová „a zúčastňovať sa na zasadnutiach obecného zastupiteľstva“.
2. V § 3 ods. 2 sa za písmeno c) vkladajú nové písmená d) a e), ktoré znejú:

„d) zúčastňovať sa na zasadnutiach obecného zastupiteľstva, komisie a výboru a vyjadrovať na nich svoj názor v súlade s ich rokovacím poriadkom,

e) byť informovaný o činnosti orgánov samosprávy obce, o nakladaní s majetkom obce, o hospodárení obce a všetkých dôležitých skutočnostiach týkajúcich sa samosprávy obce a právnických osôb zriadených alebo založených obcou alebo právnických osôb, v ktorých má obec majetkový podiel, pričom tieto práva sa uplatňujú v súlade s osobitnými predpismi,3a)“.

Poznámka pod čiarou k odkazu 3a znie:

„3a) Napr. zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.“.

Doterajšie písmená d) až g) sa označujú ako písmená f) až i).

1. V § 4 sa odsek 3 dopĺňa písmenom t), ktoré znie:

„t) organizuje menšie obecné služby, ktoré sú určené na zlepšenie života, životného prostredia, ekonomických podmienok a sociálnych podmienok obyvateľov obce a sú vykonávané v záujme obce.“.

1. V § 6 ods. 3 sa na konci pripája táto veta: „Ak je navrhovateľom návrhu nariadenia poslanec obecného zastupiteľstva, zverejnenie návrhu na úradnej tabuli a webovom sídle obce alebo iným spôsobom v obci obvyklým, ak obec nemá zriadené webové sídlo, zabezpečí obecný úrad.“.
2. V § 6 ods. 4 druhej vete sa slová „nový text“ nahrádzajú slovami „nové znenie návrhu nariadenia“, slová „úpravu textu“ sa nahrádzajú slovami „úpravu jeho znenia“ a slová „pôvodného textu“ sa nahrádzajú slovami „pôvodného znenia návrhu nariadenia“.
3. V § 6 ods. 4 tretia veta znie: „Pripomienka musí byť riadne odôvodnená a musí byť z nej zrejmé, kto ju predkladá, inak sa na ňu neprihliada.“ a zároveň sa vypúšťa posledná veta.
4. V § 6 sa za odsek 4 vkladá nový odsek 5, ktorý znie:

„(5) Ak navrhovateľ nariadenia nevyhovie spoločnej pripomienke zo strany viacerých fyzických osôb alebo právnických osôb a v pripomienke je určený zástupca týchto osôb (ďalej len „zástupca verejnosti“), môže so zástupcom verejnosti uskutočniť rozporové konanie. O  výsledku rozporového konania informuje predkladateľ nariadenia poslancov zastupiteľstva najneskôr na zasadnutí zastupiteľstva, na ktorom sa má rokovať o návrhu nariadenia.“.

Doterajšie odseky 5 až 10 sa označujú ako odseky 6 až 11.

1. V § 6 ods. 7 sa na konci pripája táto veta: „Poslanci môžu na rokovaní zastupiteľstva navrhnúť nové znenie návrhu nariadenia alebo odporučiť úpravu jeho znenia, a to zmenu a doplnenie pôvodného znenia návrhu nariadenia.“.
2. V § 9 ods. 2 sa za slová „rozpočtu obce“ vkladá čiarka a slová „každý návrh na zmenu rozpočtu obce, okrem zmien rozpočtu obce, ktoré v rozsahu určenom zastupiteľstvom vykonáva starosta,“.
3. V § 11 ods. 4 písm. k) sa za slová „odmeňovania poslancov“ vkladajú slová „a členov poradných, iniciatívnych a kontrolných orgánov obce“.
4. V § 11a ods. 7 sa za prvú vetu vkladá nová druhá veta, ktorá znie: „Oznámenie o vyhlásení miestneho referenda obec doručí do každej domácnosti voličom najneskôr 25 dní predo dňom jeho konania.“.
5. V § 12 odsek 1 znie:

„(1) Obecné zastupiteľstvo zasadá podľa potreby, spravidla v termínoch určených v harmonograme zasadnutí zastupiteľstva, najmenej však raz za tri mesiace. Harmonogramom zasadnutí obecného zastupiteľstva sa rozumie určenie konkrétnych dní v kalendárnom roku a hodiny, kedy sa plánuje uskutočniť zasadnutie obecného zastupiteľstva. Harmonogram vydáva starosta obce na celý nasledujúci kalendárny rok a obecné zastupiteľstvo ho berie na vedomie a to najneskôr na poslednom zasadnutí v príslušnom kalendárnom roku. V nevyhnutných prípadoch je starosta oprávnený zvolať zasadnutie obecného zastupiteľstva aj nad rámec harmonogramu zasadnutí obecného zastupiteľstva. Ak požiada o zvolanie zasadnutia obecného zastupiteľstva aspoň tretina poslancov, starosta zvolá zasadnutie obecného zastupiteľstva tak, aby sa uskutočnilo, v termíne uvedenom v žiadosti o zvolanie; žiadosť o zvolanie musí obsahovať návrh programu, ako aj materiály, ktoré žiadatelia navrhujú zaradiť na rokovanie (vrátane návrhu uznesenia). Ak v žiadosti o zvolanie obecného zastupiteľstva nie je navrhnutý termín zasadnutia alebo ak navrhovaný termín nezohľadňuje čas potrebný na uverejnenie materiálov, starosta zvolá zasadnutie obecného zastupiteľstva tak, aby sa uskutočnilo najneskôr do 15 dní od doručenia žiadosti na jeho konanie a v prípade, ak má byť predmetom rokovania podľa návrhu aspoň tretiny poslancov materiál, pri ktorom zákon vyžaduje zverejnenie po dobu minimálne 15 dní, tak starosta zvolá zasadnutie obecného zastupiteľstva tak, aby sa uskutočnilo najneskôr do 20 dní od doručenia žiadosti na jeho konanie. Ustanovujúce zasadnutie obecného zastupiteľstva zvolá starosta zvolený v predchádzajúcom volebnom období tak, aby sa uskutočnilo do 31 dní od vykonania volieb. Ustanovujúcim zasadnutím obecného zastupiteľstva je najbližšie zasadnutie obecného zastupiteľstva po voľbách uskutočnených podľa osobitného predpisu. Obecné zastupiteľstvo zasadá v obci, v ktorej bolo zvolené.“.

1. V § 12 ods. 3 sa slová „30. pracovný deň“ nahrádzajú slovami „31. deň“.
2. V § 12 ods. 4 sa za slová „webovom sídle obce“ vkladajú slová „alebo iným spôsobom v obci obvyklým, ak obec nemá zriadené webové sídlo“, na konci sa bodka nahrádza bodkočiarkou a pripájajú sa slová: „deň zasadnutia zastupiteľstva sa do troch dní na účely zverejnenia nezapočítava“ a za prvú vetu sa pripájajú tieto vety „Materiály určené na zasadnutie zastupiteľstva, obsahujúce aj návrhy uznesení sa zverejňujú na webovom sídle obce alebo iným spôsobom v obci obvyklým, ak obec nemá zriadené webové sídlo a to v rovnakej lehote ako návrh programu. Materiály a návrhy uznesení, ktoré boli predložené po lehote podľa prvej vety, sa rovnakým spôsobom zverejnia bez zbytočného odkladu po ich predložení, najneskôr však do troch dní po zasadnutí zastupiteľstva. Súčasne so zverejnením materiálov podľa predchádzajúcej vety sa uvádza aj deň zverejnenia.“.
3. V § 12 sa za odsek 4 vkladá nový odsek 5, ktorý znie:

„(5) Návrh programu podľa odseku 4 určuje starosta. Starosta do programu vždy zaradí body

1. o ktorých zaradení do programu rozhodlo zastupiteľstvo, a to v termíne určenom zastupiteľstvom,
2. ktoré navrhol zaradiť do programu poslanec, komisia alebo výbor mestskej časti prostredníctvom povereného poslanca, ak bol návrh spolu s návrhom uznesenia a návrhom materiálu doručený starostovi alebo obecnému úradu najneskôr desať pracovných dní pred zasadnutím zastupiteľstva, a to na najbližšie zasadnutie zastupiteľstva, ak poslanec alebo komisia prostredníctvom povereného poslanca nenavrhli bod do programu neskoršieho zasadnutia zastupiteľstva.“.

Doterajšie odseky 5 až 11 sa označujú ako odseky 6 až 12.

1. V § 12 odsek 6 znie:

„(6) Obecné zastupiteľstvo schvaľuje návrh programu zasadnutia a jeho zmenu alebo doplnenie na začiatku zasadnutia. Za zmenu návrhu programu sa považuje vypustenie jedného alebo viacerých bodov programu; za zmenu návrhu programu sa nepovažuje procedurálny návrh v zmysle rokovacieho poriadku obecného zastupiteľstva, ktorý spočíva v určení spôsobu, poradia alebo času prerokovania niektorého z bodov programu. Procedurálny návrh sa schvaľuje v súlade s pravidlami rokovacieho poriadku zastupiteľstva; ak rokovací poriadok neobsahuje úpravu procedurálnych návrhov, schvaľuje sa nadpolovičnou väčšinou prítomných poslancov. Za doplnenie návrhu programu sa považuje vloženie nových bodov. Doplnenie programu zasadnutia obecného zastupiteľstva možno schváliť trojpätinovou väčšinou prítomných poslancov. Ak starosta nezaradil do návrhu programu body, ktoré bol povinný zaradiť podľa predchádzajúceho odseku druhej vety, stávajú sa tieto body súčasťou programu zastupiteľstva automaticky, a to ako prvé body programu v poradí, v akom boli doručené starostovi alebo obecnému úradu. Ak starosta odmietne dať hlasovať o návrhu programu zasadnutia obecného zastupiteľstva alebo o jeho zmene, stráca právo viesť zasadnutie obecného zastupiteľstva, ktoré ďalej vedie zástupca starostu. Ak zástupca starostu nie je prítomný alebo odmietne viesť zasadnutie obecného zastupiteľstva, vedie ho iný poslanec poverený obecným zastupiteľstvom. Počet a dĺžku možných vystúpení poslanca k jednému bodu programu môže určiť rokovací poriadok obecného zastupiteľstva.“.

1. V § 12 sa za odsek 8 vkladá nový odsek 9, ktorý znie:

„(9) Ak obecné zastupiteľstvo zriadilo poradný orgán, oboznámi sa pred prijatím rozhodnutia vo veci, pre ktorú bol poradný orgán zriadený, s jeho stanoviskom, ak poradný orgán v danej veci stanovisko prijal; neprerokovanie veci v poradnom orgáne nie je prekážkou prerokovania veci v zastupiteľstve.“.

Doterajšie odseky 9 až 12 sa označujú ako odseky 10 až 13.

1. V § 12 odsek 11 znie:

„(11) Ak na rokovaní požiada o slovo poslanec Národnej rady Slovenskej republiky, poslanec Európskeho parlamentu, člen vlády, zástupca iného štátneho orgánu a zástupca orgánu územnej samosprávy, slovo sa mu udelí. Ak starosta neudelí slovo uvedeným osobám stráca právo viesť zasadnutie obecného zastupiteľstva, ktoré ďalej vedie zástupca starostu. Ak zástupca starostu nie je prítomný alebo odmietne viesť zasadnutie obecného zastupiteľstva, vedie ho iný poslanec poverený obecným zastupiteľstvom. Slovo sa môže udeliť aj obyvateľovi obce a inej osobe. Podrobnejšie pravidlá upraví rokovací poriadok obecného zastupiteľstva.“.

1. V § 13 ods. 3 písm. b) sa za slová „v ktorej bol zvolený“ vkladá čiarka a slová „zamestnanca právnickej osoby zriadenej alebo založenej takouto obcou, zamestnanca právnickej osoby s majetkovou účasťou takejto obce“.
2. V § 13b ods. 4 sa za prvú vetu vkladá nová druhá veta, ktorá znie: „Ak so zánikom funkcie starostu zanikne aj funkcia zástupcu starostu (§ 25 ods. 2) nového chýbajúceho zástupcu alebo zástupcov starostu zvolí obecné zastupiteľstvo.“.
3. § 15 vrátane nadpisu znie:

**„§ 15**

**Poradné, iniciatívne a kontrolné orgány obce**

(1) Obecné zastupiteľstvo môže zriaďovať komisie, obecný mládežnícky parlament a radu seniorov ako svoje stále alebo dočasné poradné, iniciatívne a kontrolné orgány; s týmito orgánmi starosta a obecné zastupiteľstvo prerokúva všetky záležitosti, ktoré sa ich týkajú a to v rozsahu podľa rokovacích poriadkov, štatútu a podľa odseku 2.

(2) Zloženie a úlohy komisií, obecného mládežníckeho parlamentu alebo rady seniorov vymedzuje obecné zastupiteľstvo.

(3) Členov komisií, členov obecného mládežníckeho parlamentu alebo členov rady seniorov volí a odvoláva obecné zastupiteľstvo. Členmi komisie, obecného mládežníckeho parlamentu a rady seniorov môžu byť okrem poslancov aj iné osoby; pri voľbe iných osôb sa prihliada na ich odbornosť alebo skúsenosti v problematike, ktorou sa daný orgán zaoberá, pričom odôvodnenie ich odbornosti alebo skúseností je súčasťou návrhu na ich zvolenie.

(4) Členovi komisie, členovi obecného mládežníckeho parlamentu alebo členovi rady seniorov, ktorý nie je poslancom, možno poskytnúť odmenu v kalendárnom roku najviac vo výške jednej polovice mesačného platu starostu bez zvýšenia podľa príslušnej platovej skupiny;13) to platí, aj ak ide o člena výboru mestskej časti, ktorý nie je poslancom. Podrobnosti upravia zásady odmeňovania obce.

(5) Rokovania komisie, obecného mládežníckeho parlamentu alebo rady seniorov sú zásadne verejné; to neplatí pre rokovanie komisie, obecného mládežníckeho parlamentu alebo rady seniorov zriadených dočasne. Prístup verejnosti je limitovaný kapacitou rokovacej sály, ktorá musí poskytovať priestor pre účasť minimálne piatich zástupcov verejnosti; tí môžu dostať slovo najviac v rozsahu päť minút na prihláseného rečníka pre každý bod programu rokovania, ak komisia, obecný mládežnícky parlament a rada seniorov nedá súhlas na predĺženie časového limitu. Podmienky udelenia slova rečníkovi spomedzi verejnosti určí bližšie rokovací poriadok komisií, obecného mládežníckeho parlamentu alebo rady seniorov. Komisia, obecný mládežnícky parlament alebo rada seniorov vyhlási rokovanie za neverejné z dôvodov a za podmienok, za ktorých možno vyhlásiť za neverejné rokovanie obecného zastupiteľstva.

(6) Návrh programu zasadnutia komisie, obecného mládežníckeho parlamentu alebo rady seniorov sa zverejňuje na úradnej tabuli obce a na webovom sídle obce aspoň tri dni pred zasadnutím komisie, mládežníckeho parlamentu alebo rady seniorov; deň zasadnutia týchto orgánov sa do troch dní na účely zverejnenia nezapočítava.“.

1. V § 16 ods. 2 písm. a) sa za slová „orgánov obecného zastupiteľstva“ vkladá čiarka a slová „zverejňovanie odpovedí na interpelácie. Interpelovaný subjekt je povinný odpovedať na interpeláciu v lehote do 30 dní od konania zastupiteľstva, na ktorom bola interpelácia vznesená. Odpoveď na interpeláciu sa zasiela v rovnakej forme, v akej sa interpelujúcemu zasiela pozvánka a materiály na zasadnutie obecného zastupiteľstva, pokiaľ mu nebolo odpovedané priamo na zasadnutí obecného zastupiteľstva, na ktorom interpeláciu podal. V prípade, ak sa interpelujúcemu odpoveď doručuje, bude odpoveď na interpeláciu zároveň bezodkladne po jej odoslaní uverejnená aj na webovom sídle obce alebo iným spôsobom v obci obvyklým, ak obec nemá zriadené webové sídlo.“.
2. § 18f sa dopĺňa odsekom 5, ktorý znie:

„(5) Obec zverejňuje výsledky kontrol na webovom sídle obce, ak ho má zriadené.“.

1. V § 18g sa za odsek 1 vkladá nový odsek 2, ktorý znie:

„(2) Obec môže zriadiť útvar hlavného kontrolóra, ak sú výdavky rozpočtu obce vrátane výdavkov mimorozpočtových peňažných fondov rozpočtované v kalendárnom roku vo výške viac ako osem miliónov eur.“.

Doterajšie odseky 2 a 3 sa označujú ako odseky 3 a 4.

1. § 23 sa dopĺňa odsekom 4, ktorý znie:

„(4) Rokovania výboru v mestskej časti sú zásadne verejné. Výbor v mestskej časti vyhlási rokovanie za neverejné z dôvodov a za podmienok, za ktorých možno vyhlásiť za neverejné rokovanie obecného zastupiteľstva.“.

1. V § 25 ods. 4 písm. b) sa spojka „a“ nahrádza čiarkou a slová „členov obecnej rady“ sa nahrádzajú slovami „zástupcu starostu a prednostu“.
2. V § 25 sa odsek 4 dopĺňa písmenom g),ktoré znie:

„g) byť členom aspoň v jednej komisii obecného zastupiteľstva.“.

1. V § 25 ods. 5 sa za prvú vetu vkladá nová druhá veta, ktorá znie: „Za jej výkon však môže obec poskytnúť odmenu.“.
2. V § 25 ods. 8 prvej vete sa slová „jeden mesačný plat“ nahrádzajú slovami „dva mesačné platy“.
3. V § 27 ods. 2 sa slová „Ústavný súd“ vo všetkých tvaroch nahrádzajú slovami „Najvyšší správny súd“ v príslušnom tvare.
4. Za § 30g sa vkladá § 30h, ktorý vrátane nadpisu znie:

**„§ 30h**

**Prechodné ustanovenia k úpravám účinným od 1. augusta 2023**

(1)Obec upraví štatút obce, rokovací poriadok obecného zastupiteľstva a zásady odmeňovania poslancov v súlade s týmto zákonom do 31. októbra 2023.

(2)Ustanovenie § 11 ods. 2 písm. b) a § 13 ods. 3 písm. b) sa po prvýkrát použijú na starostu a poslanca zvoleného vo voľbách do orgánov územnej samosprávy podľa osobitného predpisu po nadobudnutí účinnosti tohto zákona.“.

**Čl. II**

Zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona Slovenskej národnej rady č. 523/1990 Zb., zákona Slovenskej národnej rady č. 130/1991 Zb., zákona Slovenskej národnej rady č. 295/1992 Zb., zákona č. 233/1998 Z. z., zákona č. 255/2007 Z. z., zákona č. 445/2008 Z. z., zákona č. 535/2008 Z. z., zákona č. 113/2010 Z. z., zákona č. 371/2012 Z. z., zákona č. 160/2014 Z. z., zákona č. 386/2016 Z. z., zákona č. 73/2020 Z. z., zákona č. 287/2020 Z. z. a zákona č. 147/2021 sa mení a dopĺňa takto:

1. § 10 znie:

„**§ 10**

**Zhromaždenie**

(1) Na prerokovanie vecí týkajúcich sa celého mesta alebo jeho časti môže mestské zastupiteľstvo zvolať zhromaždenie obyvateľov mesta alebo dotknutej mestskej časti.

(2) Na prerokovanie vecí týkajúcich sa mestskej časti môže miestne zastupiteľstvo zvolať zhromaždenie obyvateľov mestskej časti alebo dotknutej časti mestskej časti, ktorá na účely osobitného zákona2d) tvorí volebný obvod.“.

Poznámka pod čiarou k odkazu 2d) znie:

„2d) Zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov.“.

1. § 11 sa dopĺňa odsekom 6, ktorý znie:

„(6) Funkcia poslanca sa zásadne vykonáva bez prerušenia pracovného alebo obdobného pomeru. Za jej výkon však môže mesto poskytnúť odmenu. Celková výška všetkých druhov odmien poslanca nesmie byť v kalendárnom roku vyššia ako 15-násobok minimálnej mesačnej mzdy ustanovenej osobitným predpisom.2e)Poslancovi patrí náhrada skutočných výdavkov, ktoré mu v súvislosti s výkonom funkcie poslanca vznikli, podľa osobitných predpisov platných pre zamestnancov v pracovnom pomere.“.

Poznámka pod čiarou k odkazu 2e) znie:

„2e) Zákon č. 663/2007 Z. z. o minimálnej mzde v znení neskorších predpisov.“.

1. V § 14a ods. 1 sa vypúšťajú slová „na dobu neurčitú“.
2. § 16 sa dopĺňa odsekom 4, ktorý znie:

„(4) Funkcia poslanca sa zásadne vykonáva bez prerušenia pracovného alebo obdobného pomeru. Za jej výkon však môže mesto poskytnúť odmenu. Celková výška všetkých druhov odmien poslanca nesmie byť v kalendárnom roku vyššia ako 10-násobok minimálnej mesačnej mzdy ustanovenej osobitným predpisom.2e)Poslancovi patrí náhrada skutočných výdavkov, ktoré mu v súvislosti s výkonom funkcie poslanca vznikli, podľa osobitných predpisov platných pre zamestnancov v pracovnom pomere.“.

1. Za § 31e sa vkladá § 31f, ktorý vrátane nadpisu znie:

„**§ 31f**

**Prechodné ustanovenie k úpravám účinným od 1. augusta 2023**

Bratislava upraví štatút v súlade s týmto zákonom do 31. októbra 2023. Mestské zastupiteľstvo a miestne zastupiteľstvá upravia rokovacie poriadky v súlade s týmto zákonom do 31. októbra 2023.“.

**Čl. III**

Zákon Slovenskej národnej rady č. 401/1990 Zb. o meste Košice v znení zákona Slovenskej národnej rady č. 130/1991 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 109/1993 Z. z., zákona č. 222/2006 Z. z., zákona č. 273/2008 Z. z., zákona č. 445/2008 Z. z., zákona č. 258/2009 Z. z., zákona č. 354/2012 Z. z., zákona č. 160/2014 Z. z., zákona č. 386/2014 Z. z., zákona č. 386/2016 Z. z., zákona č. 73/2020 Z. z. a zákona č. 287/2020 Z. z. sa mení a dopĺňa takto:

1. § 9 znie:

„**§ 9**

**Zhromaždenie**

(1) Na prerokovanie vecí týkajúcich sa celého mesta alebo jeho časti môže mestské zastupiteľstvo zvolať zhromaždenie obyvateľov mesta alebo dotknutej mestskej časti.

(2) Na prerokovanie vecí týkajúcich sa mestskej časti môže miestne zastupiteľstvo zvolať zhromaždenie obyvateľov mestskej časti alebo dotknutej časti mestskej časti, ktorá na účely osobitného zákona1f) tvorí volebný obvod.“.

Poznámka pod čiarou k odkazu 1f) znie:

„1f) Zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov.“.

1. Za § 27d sa vkladá § 27e, ktorý vrátane nadpisu znie:

„**§ 27e**

**Prechodné ustanovenie k úpravám účinným od 1. augusta 2023**

Mesto upraví štatút v súlade s týmto zákonom do 31. októbra 2023. Mestské zastupiteľstvo a miestne zastupiteľstvá upravia rokovacie poriadky v súlade s týmto zákonom do 31. októbra 2023.“.

**Čl. IV**

Zákon č. 302/2001 Z. z. o samospráve vyšších územných celkov (zákon o samosprávnych krajoch) v znení zákona č. 445/2001 Z. z., zákona č. 553/2003 Z. z., zákona č. 369/2004 Z. z., zákona č. 583/2004 Z. z., zákona č. 615/2004 Z. z., zákona č. 628/2005 Z. z., zákona č. 16/2006 Z. z., zákona č. 330/2007 Z. z., zákona č. 334/2007 Z. z., zákona č. 335/2007 Z. z., zákona č. 384/2008 Z. z., zákona č. 445/2008 Z. z., zákona č. 361/2012 Z. z., zákona č. 32/2015 Z. z., zákona č. 61/2015 Z. z., zákona č. 125/2016 Z. z., zákona č. 69/2017 Z. z., zákona č. 177/2018 Z. z., zákona č. 73/2020 Z. z. a zákona č. 345/2020 Z. z. sa mení a dopĺňa takto:

1. V § 8 ods. 4 druhej vete sa slová „nový text“ nahrádzajú slovami „nové znenie návrhu nariadenia“, slová „úpravu textu“ sa nahrádzajú slovami „úpravu jeho znenia“ a slová „pôvodného textu“ sa nahrádzajú slovami „pôvodného znenia návrhu nariadenia“.

2. V § 8 ods. 7 sa na konci pripája táto veta: „Poslanci môžu na rokovaní zastupiteľstva navrhnúť nové znenie návrhu nariadenia alebo odporučiť úpravu jeho znenia, a to doplnenie, zmenu, vypustenie alebo spresnenie pôvodného znenia návrhu nariadenia.“.

3. V § 13 ods. 1 sa za písmeno a) vkladá nové písmeno b), ktoré znie:

„b) štatutárneho orgánu rozpočtovej organizácie alebo príspevkovej organizácie zriadenej samosprávnym krajom, v ktorom bol zvolený,“.

Doterajšie písmená b) a c) sa označujú ako písmená c) a d).

4. V § 16 ods. 6 sa slovo „dvoch“ nahrádza slovom „troch“.

5. V § 16 ods. 10 sa za písmeno b) vkladá nové písmeno c), ktoré znie:

„c) štatutárneho orgánu alebo člena štatutárneho orgánu právnickej osoby s majetkovou účasťou samosprávneho kraja, v ktorom bol zvolený,“.

Doterajšie písmená c) až e) sa označujú ako písmená d) až f).

7. Za § 23b sa vkladá § 23c, ktorý vrátane nadpisu znie:

„**§ 23c**

**Prechodné ustanovenie k úpravám účinným od 1. augusta 2023**

Zastupiteľstvo upraví svoj rokovací poriadok v súlade s týmto zákonom do 31. októbra 2023.“.

**Čl. V**

Tento zákon nadobúda účinnosť 1. augusta 2023.